google/wiki40b huggingface dataset:
Αθλητική Ένωση Ευόσμου

Ιστορία

Το 1995 η ομάδα κατασκεύασε τις γηπεδικές εγκαταστάσεις οι οποίες βρίσκονται στην οδό Αριστοτέλους 1 στο Δήμο Κορδελιού-Ευόσμου, και δημιούργησε μία σύγχρονη ακαδημία ποδοσφαίρου με σκοπό τα παιδιά να ασχοληθούν με το άθλημα και γενικότερα με τον αθλητισμό. 
Βέβαια ο μεγάλος στόχος της ακαδημίας είναι να αναδείξει  ποδοσφαιριστές με ταλέντο οι οποίοι θα αγωνιστούν στην αντρική ομάδα ή θα συνεχίσουν τη καριέρα τους  σε μια μεγαλύτερη ομάδα της Ελλάδος ή  του εξωτερικού. 
Για να γίνει αυτό, η διοίκηση αποφάσισε από φέτος να κάνει μια νέα προσπάθεια για τις ακαδημίες με διαφορετική φιλοσοφία θέτοντας ακόμη πιο στέρεες βάσεις για την εκμάθηση του αθλήματος γ'αυτό δημιούργησε τμήματα από τους πιο μεγάλους στους πιο μικρούς.
Η ομάδα αποτελείται από τα παρακάτω τμήματα:Ανδρική Ομάδα        (Α' ομάδα)
, Εφηβική Ομάδα        (Β' ομάδα)
, Παιδική Ομάδα          (1997--1998)
, Προ Παιδική Ομάδα 1    (1999)
, Προ Παιδική Ομάδα 2    (2000)
, Προ Παιδική Ομάδα 3    (2000)
, Τζούνιορ Ομάδα 1       (2001)
, Τζούνιορ Ομάδα 2       (2001)
και Μπαμπίνοι            (2002>...) (Αυτά ισχύουν για την παρούσα χρονιά 2015-2016)
Πέτρος Λύκας

Βιογραφικό

Ο Λύκας γεννήθηκε στην Αθήνα το 1927 και σπούδασε κινηματογράφο στη Σχολή Σταυράκου.  Από το 1960, ξεκίνησε τη συνεργασία του με τη Φίνος Φιλμ, με πρώτη ταινία του τον Κατήφορο  του 1961. Έγινε γρήγορα ο βασικός μοντέρ της εταιρείας και προϊστάμενος του τμήματος μοντάζ, ενώ σε αρκετές ταινίες εργάστηκε και ως βοηθός σκηνοθέτη. Ήταν ο μοντέρ σε μεγάλες εμπορικές επιτυχίες όπως Η Αλίκη στο ναυτικό, Τζένη, Τζένη κ.α.
Το 1969 σκηνοθέτησε την πρώτη του ταινία, Το Κορίτσι Του 17. Ήταν μια προσωπική ταινία, της οποίας επίσης έκανε την παραγωγή, έγραψε το σενάριο, και έκανε το μοντάζ. Πρόκειται ένα σκοτεινό δράμα που αφηγείται την περιπλάνηση στην Αθήνα μιας ψυχασθενούς που αποδρά από την κλινική όπου νοσηλευόταν, αφού σκότωσε ένα νοσοκόμο που αποπειράθηκε να τη βιάσει. Η ταινία κέρδισε πέντε βραβεία στο 10ο Φεστιβάλ Ελληνικού Κινηματογράφου, ανάμεσα τους το καλύτερης ταινίας καθώς και σκηνοθεσίας και μοντάζ για τον Λύκα.
Ο Λύκας σκηνοθέτησε μια δεύτερη και τελευταία κινηματογραφική ταινία το 1973, το Θέμα συνειδήσεως, ένα αστυνομικό δράμα με πρωταγωνιστή τον Νίκο Κούρκουλο. Ύστερα από το κλείσιμο της Φίνος Φιλμς το 1977, ο Λύκας εργάστηκε κυρίως στην τηλεόραση, όπου σκηνοθέτησε τηλεοπτικές σειρές και ντοκιμαντέρ. Ανάμεσα στις δουλειές του ήταν η τηλεοπτική προσαρμογή του βιβλίου Το Καπλάνι της Βιτρίνας της Άλκης Ζέη.  Επίσης, διετέλεσε πρόεδρος της Ένωσης Τεχνικών Ελληνικού Κινηματογράφου και Τηλεόρασης για πολλά χρόνια.
Μάο Γιούσι

Καριέρα

Στις 4 Μαΐου του 2012, του απονεμήθηκε το «βραβείο Μίλτον Φρίντμαν για την Προώθηση της Ελευθερίας» του Ινστιτούτου Κάτο για το έργο του σχετικά με τον κλασικό φιλελευθερισμό και την ελεύθερη οικονομία της αγοράς. Τον Οκτώβριο του 2014, στα πλαίσια «καταστολής της πολιτικής διαφωνίας», το Πεκίνο απαγόρευσε την δημοσίευση των έργων του Μάο

Κριτική στον Μάο Τσετούνγκ

Ο Μάο Γιούσι έγραψε ένα διαδικτυακό άρθρο, με το οποίο επέκρινε τις κομμουνιστικές και ολοκληρωτικές πολιτικές του Μάο Τσετούνγκ στην Κίνα. Ο Μάο Γιούσι δεν έχει σχέση με τον πρόεδρο Μάο. Δέχτηκε επίθεση από τους μαοϊκούς της χώρας που ζήτησαν τη σύλληψή του.
Tensor Flow

Ιστορία

Αρχικά, η ομάδα της Google δημιούργησε το λογισμικό DistBelief ως ιδιόκτητο σύστημα μηχανικής μάθησης όπου βρήκε απήχηση σε διάφορες εταιρίες τόσο για έρευνα όσο και για εμπορική χρήση. Στην πορεία ανέθεσε την απλοποίηση και την αναδιάταξη του κώδικα του DistBelief σε διάφορους αναγνωρισμένους επιστήμονες της πληροφορικής, συμπεριλαμβανόμενου του Jeff Dean (επικεφαλής του Google.ai), στοχεύοντας  σε μια γρηγορότερη και ισχυρότερη βιβλιοθήκη, με αποτέλεσμα τη γέννηση του TensorFlow.
Το TensorFlow είναι σύστημα δεύτερης γενιάς. Η πρώτη επίσημη έκδοση με αριθμό 1.0.0 δημοσιεύθηκε τον Φεβρουάριο του 2017. Η ευέλικτη αρχιτεκτονική του TensorFlow καθιστά δυνατή την εύκολη ανάπτυξη υπολογισμών σε μια ποικιλία πλατφορμών, από υπολογιστές έως και κινητά.  Μπορεί να εκμεταλλευτεί την υπολογιστική ισχύ πολλαπλών επεξεργαστών και καρτών γραφικών (αξιοποιώντας και διάφορες τεχνολογίες όπως CUDA). Είναι διαθέσιμο σε λογισμικά 64-bit όπως το Linux, τα Windows, το macOS και ακόμα και σε λογισμικά κινητών όπως το Android και το iOS. Οι υπολογισμοί του TensorFlow εκφράζονται ως στατικά διαγράμματα ροής δεδομένων και το όνομα του προκύπτει από τις διαδικασίες που εκτελούν τα νευρωνικά δίκτυα στους πολυδιάστατους πίνακες δεδομένων. Αυτοί οι πίνακες αναφέρονται ως "tensors".

Επεξεργαστική Μονάδα Tensor

Μετά την πρώτη δημόσια διανομή τον Νοέμβριο του 2015, η Google ανέπτυξε μια ειδικά σχεδιασμένη μονάδα επεξεργασίας στα πρότυπα της βιβλιοθήκης, την οποία και χρησιμοποιούσε στα κέντρα δεδομένων της πάνω από ένα χρόνο πριν την ανακοίνωση της πρώτης έκδοσης το 2016. Η Google διαπίστωσε πως με τη χρήση του TPU (Tensor Processing Unit]]) είχε μεγαλύτερη απόδοση για κάθε watt ενέργειας κατά τη διάρκεια της αξιοποίησης του στη μηχανική μάθηση. Αυτό οφείλεται στο γεγονός πως πρόκειται για μια προγραμματιζόμενη μονάδα επεξεργασίας με σκοπό την επιτάχυνση της τεχνητής νοημοσύνης, καθώς προσφέρει υψηλή απόδοση επεξεργασίας σε συνδυασμό με αποτελεσματικότητα με όσον δυνατόν χαμηλότερη μαθηματική ακρίβεια (για παράδειγμα η χρήση 8-bit) και στρέφεται προς την εκτέλεση και τη χρήση των μοντέλων από το να τα εκπαιδεύει.
Το Μάιο του 2017, ανακοινώθηκε η δεύτερη γενιά επεξεργαστών με υπολογιστική ισχύ του καθενός μέχρι και 180 teraflops(10^12) απόδοσης. Με τη δεύτερη γενιά η Google έκανε διαθέσιμη την χρήση των TPU μέσω της υπηρεσίας εικονικών μηχανημάτων, Google Compute Engine και τον Φεβρουάριο του 2018 ανακοίνωσε την beta έκδοση τους στην υπηρεσία Google Cloud Platform.
1052 Βελγική

Φυσικά χαρακτηριστικά

O φασματικός τύπος της Βελγικής είναι S (λιθώδης). Τα υπόλοιπα φυσικά χαρακτηριστικά της είναι άγνωστα.
Παναγία των Βράχων (Μαυροβούνιο)

Η Παναγία των Βράχων (στην μαυροβουνιακή γλώσσα: Gospa od Škrpjela, στα ιταλικά: Madonna dello Scalpello –ή απλά Scalpello ή Scarpello)  είναι μια από τις δύο νησίδες (η άλλη είναι ο Άγιος Γεώργιος -Sveti Đorđe) που βρίσκονται μπροστά στην πόλη Πέραστ, στον κόλπο του Κότορ, στο Μαυροβούνιο. Αποτελεί μέρος της Εθνικής και Ιστορικοπολιτικής Περιοχής του Κότορ (Natural and Culturo-Historical Region of Kotor), που ανακηρύχθηκε Μνημείο Παγκόσμιας Κληρονομιάς της Ουνέσκο, το 1979.
Πρόκειται για μια τεχνητή νησίδα που η επιφάνειά της είναι περίπου 3.030 μ2.  Πάνω σ’ αυτή είναι χτισμένη η ομώνυμη εκκλησία (της Παναγίας των Βράχων) ενώ υπάρχει και ένα μουσείο και ένα κατάστημα με αναμνηστικά. Η εκκλησία κατασκευάστηκε το 1632 και ενενήντα χρόνια μετά έγιναν εργασίες επέκτασής της και κατασκευάστηκε ο τρούλος. Στη θέση που βρίσκεται σήμερα ο ναός υπήρχε παλιότερα άλλος ναός που είχε χτιστεί το 1452. Μετά το σεισμό του 1979 ο ναός ανακαινίστηκε. Η εκκλησία της Παναγίας των Βράχων είναι καθολική εκκλησία.
Στην εκκλησία υπάρχουν 68 πίνακες του Τρίπο Κοκόλγια (Tripo Kokolja), ενός διάσημου καλλιτέχνη του 17ου αιώνα από το Πέραστ. Υπάρχουν επίσης πίνακες Βενετών καλλιτεχνών και μια εικόνα, (που χρονολογείται γύρω στο 1452) της Παναγίας των Βράχων, του Λόβρο Ντομπρίτσεβιτς (Lovro Dobričević) ή Lorenzo Bon, από το Κοτόρ καθώς και μια αναθηματική ταπετσαρία της Γιασίντα Κούνιε-Μίγιοβιτζ (Jacinta Kunić-Mijović), από το Πέραστ. 
Σύμφωνα με την παράδοση, στις 22 Ιουλίου 1452, οι αδερφοί Mortešić βρήκαν σε ένα βράχο, που υπήρχε εκεί που σήμερα η νησίδα, μια εικόνα της Παναγίας με το Χριστό Η εικόνα μεταφέρθηκε στην εκκλησία του Αγίου Νικολάου στο Πέραστ αλλά κατά τη διάρκεια της νύχτας εξαφανίστηκε και ξαναβρέθηκε πάνω στο βράχο που είχε βρεθεί αρχικά και έτσι οι ντόπιοι αποφάσισαν να κατασκευάσουν εκεί έναν ναό. Όταν οι ναυτικοί της περιοχής επέστρεφαν από τα ταξίδια τους συνήθιζαν να ρίχνουν έναν βράχο στο σημείο. Επίσης συχνά κάτοικοι της περιοχής που είχαν παλιά πλοία που δεν μπορούσαν πια να χρησιμοποιηθούν, τα γέμιζαν με πέτρες και τα βύθιζαν γύρω από το βράχο. Έτσι με τον καιρό δημιουργήθηκε η νησίδα. Σ’ αυτή την παράδοση βασίζεται το έθιμο της fašinada που λαμβάνει χώρα στην περιοχή, το δειλινό της 22ας Ιουλίου κάθε χρόνο: οι ντόπιοι φορτώνουν τις βάρκες τους, που τις έχουν διακοσμήσει, με πέτρες και πηγαίνουν στην Παναγία των Βράχων. Εκεί ρίχνουν τις πέτρες γύρω από την νησίδα η οποία έτσι μεγαλώνει και σταθεροποιείται.
Κιμπιμπάιτ

Ο σκοπός της χρήσης του όρου

Η χρήση αυτού του όρου έχει σκοπό να αποτρέψει τη σύγχυση που είναι κοινή όταν αναφερόμαστε σε αποθηκευτικά μέσα, εξαιτίας της αμφισημίας του όρου "κιλομπάιτ". Έτσι ο όρος κιμπιμπάιτ έχει ορισθεί να αναφέρεται ακριβώς σε 1024 μπάιτ.

Το πρόβλημα της σύγχυσης που προκαλεί ο όρος κιλομπάιτ ( δηλαδή να αναφέρεται ταυτόχρονα και στο 1000 και στο 1024) έγινε πιο έντονο όταν οι σκληροί δίσκοι έφτασαν να έχουν χωρητικότητες της τάξης του γιγαμπάιτ. Τότε αν π.χ. κάποιος αγοραστής σκέφτεται σε όρους δυνάμεων του δύο και ο κατασκευαστής στις προδιαγραφές του σκληρού δίσκου αναφέρεται σε δυνάμεις του δέκα, η διαφορά θα ήταν σημαντική, πχ. 1 μεγαμπάιτ, σε δυνάμεις του δύο , είναι 1024² ή 1024*1024, ή 1.048.576, ενώ 1000*1000, είναι 1.000.000. Στην περίπτωση του "γιγαμπάιτ", με δυνάμεις του δύο 1024³, το μέγεθος του δίσκου θα ήταν 1.073.741.824 μπάιτ ανά γιγαμπάιτ σε αντίθεση με το 1000³, ίσο με 1.000.000.000. Σε έναν δίσκο 100 γιγαμπάιτ η διαφορά έφτανε στα 7 δισεκατομμύρια χαρακτήρες ανάλογα με τα 100 γιγαμπάιτ αναφερόμαστε σε 100*1000³ ή 100*1024³.
Τελικός Κυπέλλου Αγγλίας 2008

Ο Τελικός Κυπέλλου Αγγλίας 2008 διεξήχθη στις 17 Μαΐου στο Στάδιο Γουέμπλεϊ στο Λονδίνου μεταξύ της Πόρτσμουθ και της Κάρντιφ Σίτι. Ήταν ο 127ος τελικός της αρχαιότερης ποδοσφαιρικής διοργάνωσης στον κόσμο. Ο αγώνας έληξε με σκορ 1:0 υπέρ της Πόρτσμουθ η οποία κατέκτησε το τρόπαιο για δεύτερη φορά στην ιστορία της. Διαιτητής του αγώνα ήταν ο Μαικ Ντην.

Σχετικά με τον τελικό

Ήταν η πρώτη φορά που οι δύο ομάδες συναντήθηκαν για τον θεσμό του Κυπέλλου Αγγλίας.
Πριν το παιχνίδι οι δύο ομάδες είχαν κατακτήσει από μια φορά το Κύπελλο Αγγλίαςη Πόρτσμουθ το 1939 και η Κάρντιφ Σίτι το 1927
Η FA (Αγγλική ομοσπονδία ποδοσφαίρου) ανακοίνωσε ότι, πριν αρχίσει το παιχνίδι, θα ακουστεί και ο εθνικός ύμνος της Ουαλίας, μαζί με το παραδοσιακό God Save the Queen.
Αν και Κάρντιφ Σίτι θεωρείται ουαλική ομάδα και μόνο συνεργαζόμενο μέλος με την Αγγλική ποδοσφαιρική ομοσπονδία, αποφασίστηκε τελικά ότι αν κερδίσει τον Τελικό του Κυπέλλου θα μπορούσε να αγωνιστεί στο Κύπελλο ΟΥΕΦΑ της επόμενης σεζόν 2008-09.
Θειεπίνιο

Χαρακτηριστικά

Η δομή των θειεπινίων έχει ως βάση δακτύλιο με τύπο C₆H₆S, οπότε το σύστημα αυτό έχει οκτώ (8) π ηλεκτρόνια. Με βάση αυτό το «μητρικό» θειεπίνιο υπακούει στον κανόνα των 2n ηλεκτρονίων, όπου n = 4, που αντιστοιχούν σε αντιαρωματικό σύστημα. Αυτό, όμως, ισχύει μόνο αν ισχύει η υπόθεση ότι το σύστημα του δακτυλίου είναι επίπεδο, γιατί ο παραπάνω κανόνας προϋποθέτει επίπεδο σύστημα. Ωστόσο, ο δακτύλιος δεν είναι αναγκαστικά επίπεδος, αλλά μπορεί να λάβει διαμόρφωση «λουτήρα», όπως φάνηκε, με κρυσταλλογραφία ακτίνων Χ. Όμως, ακόμη και αν παρακαμφθεί η αντιαρωματικότητα με την υιοθέτηση μη επίπεδης διαμόρφωσης, τα θειεπίνια παραμένουν ασταθείς ενώσεις, γιατί τείνουν να αποβάλλουν το άτομο θείου, για να σχηματίσει (αρωματικό) βενζόλιο, στη θέση του αντιαρωματικού ή τουλάχιστον μη αρωματικού μη επίπεδα διαμορφωμένου θειεπινίου. Ενδιάμεση ένωση σε αυτήν τη διεργασία (αυτο)αποθείωσης είναι το δικυκλοθειανορκαραδιένιο.  Από αυτό το τελευταίο σχηματίζοντας τελικά βενζόλιο (ή το αντίστοιχο θυγατρικό παράγωγο, αν η αρχική ένωση ήταν θυγατρικό παράγωγο θειεπίνιο), με απόσπαση στοιχειακού θείου. Η οδηγούσα δύναμη πίσω από την παραπάνω διεργασία (αυτο)αποθείωσης είναι ο τελικός σχηματισμός αρωματικού συστήματος και η αυξημένη σταθεροποίση του συστήματος που η αρωματικότητα αυτή συνεπάγεται.

Σταθεροποίηση

Τα θειεπίνια μπορούν να σταθεροποιηθούν αν διαθέτους υποκαταστάτες που κάνουν το σχηματισμό του επίπεδου θειανορκαραδιενικού δακτυλίου (που διευκολύνει την αποθείωση) δύσκολη.Αυτό συμβαίνει, γαι παράδειγμα, με τη χρήση ομάδων τριτοταγούς βουτυλίου [(CH₃)₃C-] ως υποκαταστάτες. Έτσι, για παράδειγμα, το 2,7-δι(τριτοταγες βουτυλο)θειεπίνιο έχει ημιζωή 365 ώρες, διαλυμένο σε βραστό τολουόλιο. Η παρουσία υποκαταστατών στα άτομα C#3 και C#6 παρέχει επίσης σταθεροποιητικό φαινόμενο. Αν, από την άλλη πλευρά υπάρχουν δυο υποκαταστάτες στα άτομα C#4 και C#8, η θυγατρική ένωση αποσταθεροποιείται. Αυτό συμβαίνει γιατί στην περίπτωση αυτή οι υποκαταστάτες αυτοί μπορούνν εύκολα να μεταπηδήσουν από ένα σύστημα με επταμελή δακτύλιο σε ένα σταθερότερο σύστημα με εξαμελή δακτύλιο, οπότε «προτιμάται» η αποικοδόμηση στα αντίστοιχα θυγατρικά παράγωγα του βενζολίου, μετά από αποθείωση.

Εφαρμογές

Υπάρχουν φάρμακα στα οποία οι δραστικές ουσίες είναι θυγατρικά παράγωγα θειεπίνιου. Αυτά συμπεριλαμβάνουν το ζολεπίνιο, που είναι άτυπο νευροληπτικό, καυθώς και τη δοσουλεπίνιο, που είναι αντικαταθληπτικό.
Ρότζερ Τέιλορ

Τα χρόνια πριν τους Queen

Ο Τέιλορ ήταν φοιτητής οδοντιατρικής, όταν είδε την αγγελία που είχαν βάλει ο κιθαρίστας Μπράιαν Μέι και ο μπασίστας Τιμ Στάφελ. Έψαχναν έναν ντράμερ για το συγκρότημά τους, «Smile». Ο Τέιλορ πέρασε από ακρόαση και έγινε μέλος του συγκροτήματος. Γνωρίστηκε με τον Φαρούκ Μπουλσάρα (αργότερα γνωστό ως Φρέντι Μέρκιουρι), που ήταν συμφοιτητής με τον Στάφελ στο κολλέγιο. Ο Μπουλσάρα γρήγορα έγινε μεγάλος θαυμαστής του συγκροτήματος. Όταν ο Στάφελ εγκατέλειψε τους "Smile", ο Μπουλσάρα ενθάρρυνε τον Τέιλορ και τον Μέι να συνεχίσουν να παίζουν στο συγκρότημα, μόνο που ο ίδιος θα γινόταν ο τραγουδιστής τους.

Τα χρόνια στους Queen και οι μεγαλύτερες επιτυχίες

Ο Τέιλορ έχει γράψει πολλά γνωστά τραγούδια των Queen, όπως το «Invisible Man», το «A Kind of Magic», το «I'm in Love with My Car» και το «Radio Ga Ga». Επίσης, ισχυρίζεται ότι ο Φρέντι Μέρκιουρι έγραψε μαζί του το «Innuendo», αλλά δεν υπάρχουν στοιχεία γι' αυτό.
Μιχάλης Χρυσοχοΐδης

Βιογραφικό

Ο Μιχάλης Χρυσοχοΐδης γεννήθηκε το 1955 στο Νησί, ένα πεδινό χωριό του Δήμου Αλεξάνδρειας στο Νομό Ημαθίας.  
Ο πατέρας του Βασίλης είναι αγρότης και κατάγεται από τη Μαγνησία της Μικράς Ασίας, ενώ η μητέρα του κατάγεται από την Μπάφρα του Πόντου. 
Σπούδασε Νομικά στο Αριστοτέλειο Πανεπιστήμιο Θεσσαλονίκης και εργάστηκε ως δικηγόρος στη Βέροια και τα Γιαννιτσά. 
Το 1982 εκλέχθηκε Γραμματέας της Νομαρχιακής Επιτροπής ΠΑΣΟΚ Ημαθίας. Η κομματική οργάνωση της Ημαθίας ήταν από τις μαζικότερες και πιο πετυχημένες του ΠΑΣΟΚ στη Βόρεια Ελλάδα. 
Την περίοδο 1987-1989 διετέλεσε Νομάρχης Καρδίτσας και στη συνέχεια εκλέχθηκε Βουλευτής Ημαθίας (1989). Από εκείνη τη στιγμή μέχρι το 2007 συμμετείχε και εκλεγόταν πρώτος Βουλευτής του Ν. Ημαθίας σε έξι συνεχείς εκλογικές αναμετρήσεις. Το 2007 και το 2009 εκλέχθηκε Βουλευτής Β' Αθήνας.
Έχει διατελέσει Υφυπουργός Εμπορίου στην κυβέρνηση Ανδρέα Παπανδρέου το διάστημα 1994-1996 με Υπουργό τον Κώστα Σημίτη, Υφυπουργός Ανάπτυξης (1996-1999) και Υπουργός Δημόσιας Τάξης (1999-2003) στις κυβερνήσεις  του Κωνσταντίνου Σημίτη. Ήταν μέλος του Προεδρείου του Ευρωπαϊκού Σοσιαλιστικού Κόμματος το 1994-1996.  
Το 2009 τοποθετήθηκε Υπουργός Προστασίας του Πολίτη, όπως μετονομάστηκε το Υπουργείο Δημόσιας Τάξης, στην Κυβέρνηση Γεωργίου Παπανδρέου 2009, ενώ το Σεπτέμβριο 2010 ανέλαβε Υπουργός Ανάπτυξης, Ανταγωνιστικότητας και Ναυτιλίας. 
Από τις 7 Μαρτίου ως τις 17 Μαΐου 2012 διατέλεσε Υπουργός Προστασίας του Πολίτη.
Ο Μιχάλης Χρυσοχοΐδης έχει συνδέσει το όνομα του με τρεις μεγάλες επιτυχίες στην καταπολέμηση της τρομοκρατίας, καθώς επί υπουργίας του στο Υπουργείο Δημόσιας Τάξης (2002), μετέπειτα Υπουργείο Προστασίας του Πολίτη (2010), εξαρθρώθηκαν τρεις από τις μεγαλύτερες τρομοκρατικές οργανώσεις που έδρασαν στην Ελλάδα, η 17 Νοέμβρη, ο ΕΛΑ και ο Επαναστατικός Αγώνας. 
Την 8η Ιουλίου 2019, μετά την ανακοίνωση του ως εξωκοινοβουλευτικού υπουργού Προστασίας του Πολίτη στην κυβέρνηση Κυριάκου Μητσοτάκη, το ΚΙΝΑΛ ανακοίνωσε τη διαγραφή του, μαζί με αυτήν της Λίνας Μενδώνη, η οποία επίσης ανέλαβε υπουργικό χαρτοφυλάκιο (υπουργός Πολιτισμού) στην κυβέρνηση Μητσοτάκη.

Απόπειρα δολοφονίας

Στις 24 Ιουνίου 2010 σώθηκε από βομβιστική επίθεση με ταχυδρομικό δέμα παγιδευμένο με εκρηκτικό μηχανισμό. Η βόμβα ήταν τοποθετημένη σε ταχυδρομικό δέμα, το οποίο στάλθηκε μέσω των Ελληνικών Ταχυδρομείων με αποδέκτη τον Χρυσοχοΐδη και σκότωσε τον υπασπιστή του υπουργού, Γιώργο Βασιλάκη, όταν αυτός επιχείρησε να ανοίξει το παγιδευμένο με βόμβα δέμα στον υπουργικό όροφο του μεγάρου της Λ. Κατεχάκη. Ο υπουργός την ώρα της έκρηξης βρισκόταν 10-15 μέτρα μακριά, σε διπλανό γραφείο.
Γεώργιος Συγγούρης

Βιογραφικά στοιχεία

Γεννήθηκε στην Υπάτη και ήταν γιος του Δημητρίου Συγγούρη. Σπούδασε νομικά και ακολούθησε σταδιοδρομία στον εισαγγελικό κλάδο. Υπηρέτησε ως αντιεισαγγελέας Εφετών και Εισαγγελέας Εφετών σε διάφορες πόλεις ανά την Ελλάδα.
Στις εκλογές του Νοεμβρίου 1910 εξελέγη βουλευτής Φθιώτιδος και Φωκίδος. 
Απεβίωσε στην Αθήνα.
Νταλ Ριάτα

Το Νταλ Ριάτα (Dál Riata) ή Νταλ Ριάντα (Dál Riada, επίσης Νταλριάντα, Dalriada) ήταν σύμπλεγμα γαελικών βασιλείων που περιλάμβανε μέρη της δυτικής Σκωτίας και της βορειοανατολικής Ιρλανδίας, σε κάθε πλευρά της Βόρειας Μάγχης. Κατά την περίοδο της ακμής του στα τέλη του 6ου με αρχές του 7ου αιώνα, εμπεριείχε περίπου το σύγχρονο Αργκάιλ στη Σκωτία και μέρος της Κομητείας Άντριμ στην ιρλανδική επαρχία του Όλστερ.
Μάικ το Ακέφαλο Κοτόπουλο

Φήμη

Μόλις αποδείχθηκε η φήμη του, ο Μάικ ξεκίνησε την καριέρα του με περιοδεία στην εταιρεία άλλων τέτοιων δύσμορφων πλασμάτων ως δικέφαλο μωρό. Επίσης φωτογραφήθηκε για δεκάδες περιοδικά και εφημερίδες, με περιοδικά όπως το Time και το Life.
Ο Μάικ τέθηκε στη διάθεση του κοινού με τιμή εισόδου τα είκοσι πέντε σεντ. Στο αποκορύφωμα της δημοτικότητάς του, ο ιδιοκτήτης του κοτόπουλου κέρδιζε 4500 δολάρια ανά μήνα ($48.300 σήμερα) και αποτιμάται σε $10.000.
Ράιαν Χίγκα

Πρώτα χρόνια

Ο Higa γεννήθηκε στο Χίλο της Χαβάης στις 6 Ιουνίου 1990, και έχει έναν μεγαλύτερο αδερφό ο οποίος λέγεται Kyle. Μεγαλώνοντας ο Higa διαγωνίστικε στο Τζούντο, στο οποίο έχει μαύρη ζώνη.

Καριέρα

Ο Higa και ο Sean Fujiyoshi άρχισαν να ανεβάζουν lip sync βίντεο στο YouTube στα μέσα του 2006, ενώ πήγαιναν στο Λύκειο Waiakea. Με τον καιρό εισήχθησαν και άλλου είδους βίντεο, κυρίως κωμικά.
Την παραμονή των Χριστουγέννων του 2008, τα δύο πιο δημοφιλή βίντεο του Higa και Fujiyoshi, τα "πώς να γίνεις γκάνγκστερ" και "πώς να γίνεις emo", αφαιρέθηκαν λόγω παραβιάσεων πνευματικών δικαιωμάτων. Στις 21 Ιανουαρίου 2009, ο λογαριασμός nigahiga αναβλήθηκε προσωρινά και ζητήθηκε η κατάργηση περισσότερων βίντεο που προστατεύονται από πνευματικά δικαιώματα. Εξαιτίας αυτού, τα βίντεο lip sync  απομακρύνθηκαν απο το κανάλι nigahiga (εκτός από το You're Beautiful, το οποίο άλλαξε ήχο), όπως και τα περισσότερα από τα άλλα βίντεο που περιείχαν μουσική με πνευματική ιδιοκτησία. Από τότε, ο Higa άρχισε να συνθέτει ο ίδιος τη μουσική. Τα βίντεο "Πώς να γίνετε ο γκάνγκστερ" και "πώς να γίνετε EMO" επιστράφηκαν στο κανάλι  nigahiga στα τέλη Αυγούστου 2009, μόνο για να αφαιρεθούν λίγες μέρες αργότερα, μαζί με τα "πώς να γίνετε ninja" και "πώς να γίνετε φλώρος(Nerd)". Την άνοιξη του 2010,τα βίντεο "πώς να γίνεις Ninja", "πώς να γίνεις γκάνγκστερ" και "πώς να γίνεις EMO" έγιναν επέστρεψαν στο κανάλι ξανά. 

Μετά την μετακίνηση του Higa στο Λας Βέγκας για να σπουδάσεο πυρηνική ιατρική  στο Πανεπιστήμιο της Νεβάδα του Λας Βέγκας , τα περισσότερα βίντεο του nigahiga ήταν σόλο προσπάθειες, συνήθως με συνεργασίες με άλλους χρήστες του YouTube. Από το 2012, ο ​​Higa έχει ιδρύσει μια εταιρεία παραγωγής, την Ryan Higa Production Company (RHPC), η οποία περιλαμβάνει τον Sean Fujiyoshi, με τον οποίο συνεργάζεται για να δημιουργίσει περιεχόμενο για το κανάλι nigahiga. Το 2016, ο Higa και άλλοι YouTubers φίλοι του, δημιούργησαν το (parody) K-pop γκρούπ, Boys Generally Asian
Καραϊβική Κοινότητα

Διοίκηση

Η προεδρία του οργανισμού ασκείται εναλλασσόμενα μεταξύ των αρχηγών κυβερνήσεων από τα 15 κράτη-μέλη. Η θητεία του Γενικού Γραμματέα είναι πενταετής.
Βραβεία Σωματείου Αμερικανών Ηθοποιών του 2009

Η 16η απονομή των Screen Actors Guild Awards, των βραβείων που απένειμε το Σωματείο Αμερικανών Ηθοποιών σε συναδέλφους τους που ξεχώρισαν με τις ερμηνείες τους κατά το έτος 2009, έλαβε χώρα στις 23 Ιανουαρίου 2010. Για 14η συνεχή χρονιά την εκδήλωση φιλοξένησε το Shrine Exposition Center στο Λος Άντζελες, Καλιφόρνια. Τηλεοπτικά μεταδόθηκε ταυτόχρονα από τα δίκτυα TNT και TBS.
Για τη συνολική προσφορά της τιμήθηκε η ηθοποιός, κωμικός και παρουσιάστρια της τηλεόρασης, Μπέττυ Γουάιτ, η καριέρα της οποίας ξεπέρασε τα εξήντα-πέντε συναπτά έτη.
Ζιγκουράτ

Τα Ζιγκουράτ ήταν ογκώδεις κατασκευές που χτίστηκαν από τους πολιτισμούς της Μεσοποταμίας και του ιρανικού οροπεδίου και είχαν τη μορφή βαθμιδωτής πυραμίδας, με τον κύριο ναό να βρίσκεται στην κορυφή της κατασκευής. Αξιοσημείωτα ζιγκουράτ είναι το μεγάλο Ζιγκουράτ της Ουρ, κοντά στη Νασιρίγια, το Ζιγκουράτ της Ακάρ Κουφ, το κατεστραμμένο Ετεμενάνκι στη Βαβυλώνα (πιθανόν έμπνευση για το βιβλικό πύργο της Βαβέλ και το Τζόγκα Ζαμπίλ στο Ιράν.
Τα πρώτα ζιγκουράτ χρονολογούνται από τις αρχές της 3ης χιλιετίας και σήμερα διασώζονται 32 από αυτά.
Deutsche Fußball Liga

Λειτουργία

Η DFL ιδρύθηκε στις 18 Δεκεμβρίου του 2000 ως GmbH (κάτι σαν εταιρεία περιορισμένης ευθύνης σύμφωνα με το γερμανικό δίκαιο). Η οργάνωση είναι θυγατρική της Die Liga – Fußballverband e.V, η οποία ήταν υπεύθυνη αρχικά για τα επαγγελματικά πρωταθλήματα ποδοσφαίρου της Γερμανίας. Σήμερα, διοργανώτρια αρχή των επαγγελματικών πρωταθλημάτων (Bundesliga, 2.) είναι η DFL, υπό την αιγίδα της Γερμανικής Ποδοσφαιρικής Ομοσπονδίας (DFB).
Κωνσταντίνος Πετσάλης

Βιογραφικά στοιχεία

Γεννήθηκε στις Σπέτσες και ήταν γιος του Εμμανουήλ Πετσάλη. Απέκτησε σημαντική περιουσία από το εμπόριο στη Ρουμανία και όταν εγκαταστάθηκε στην Ελλάδα ασχολήθηκε με την ναυτιλία. 
Υπήρξε υποστηρικτής και χρηματοδότης του Ελευθερίου Βενιζέλου. Στις εκλογές του 1926, εξελέγη βουλευτής Σπετσών με το Κόμμα των Φιλελευθέρων και επανεξελέγη σε αυτές του 1928 και του 1932. 
Απεβίωσε στην Αθήνα το 1951.
Παισός Μυσίας

Η Παισός ήταν πόλη της Μυσίας μεταξύ της Λαμψάκου και του Παρίου. O Leaf την ταυτίζει με την περιοχή γύρω από τα ερείπεια φάρου που οι παλιότεροι χάρτες την ονόμαζαν Fanous, ενώ τον ποταμό Παισό, ο οποίος διατήρησε το ίδιο όνομα και μετά την καταστροφή της πόλης, τον ταυτίζει με τον ποταμό Bayram Cay. Αν και γεωγραφικά ανήκει στη Μυσία, ο Στράβων τη θεωρεί τμήμα της Τρωάδας βάσει της ομηρικής γεωγραφίας. Εκτός του ονόματος Παισός συναντάται στις πηγές και η παραλλαγή Απαισός. Αυτή η εναλλαγή στην ονομασία μαρτυρά το μικρασιατικό χαρακτήρα του τοπωνυμίου, ενώ διατυπώνεται από ορισμένους μελετητές η άποψη ότι πρόκειται για θρακικό όνομα.
Στην Ιλιάδα η Παισός απαντά δύο φορές και αναφέρεται ως δήμος που ανήκε, μαζί με άλλες πόλεις της περιοχής (Αδράστεια, Πιτύεια και Τήρεια), στους γιους του βασιλιά Μέροπα της Περκώτης, στον Άδρηστο και στον Άμφιο. Τα ιστορικά στοιχεία αναφορικά με αυτή είναι λιγοστά, αλλά μαρτυρούν ότι υπήρξε σχετικά εύπορη και σημαντική πόλη. Κατά τον Αναξιμένη τον Λαμψακηνό, πρόκειται για αποικία της Μιλήτου. Στη διάρκεια της Ιωνικής επανάστασης (499 π.Χ.) η πόλη τάχθηκε, μαζί με τις υπόλοιπες του Ελλησπόντου, στο πλευρό των Ιώνων. Σύντομα όμως, το 497 π.Χ., καταλήφθηκε από τον Πέρση στρατηγό Δαυρίση, ο οποίος υπέταξε τις περισσότερες πόλεις της περιοχής με αφάνταστη ευκολία. Μετά το τέλος των Περσικών πολέμων, η Παισός προσχώρησε στην Α΄ Αθηναϊκή Συμμαχία. Απαντά στους καταλόγους των εισφορών της συμμαχίας, στο τμήμα του ελλησπόντιου φόρου από το 452/1 έως το 425/4 π.Χ., με εισφορά ύψους 1 ταλάντου.
Τον ύστερο 1ο αι. π.Χ. η πόλη είχε εγκαταλειφθεί και οι κάτοικοί της είχαν μεταφερθεί στη Λάμψακο.